મારી સૌથી મોંઘી મિલક્ત એ મારી વિનોદવૃત્તિ છે. આમાં કોઇ સંસ્થા કે સરકાર વચ્ચે આવતી નથી. વડાપ્રધાનની જન-ધન-યોજનાની જેમ શબ્દનો આનંદ સીધો ભાવકના હ્રદયમાં જમા થાય છે. જો કે આનાથી કેટલાક લોકોને વાંધો હોઇ શકે. 'તો પછી આપણી સંસ્થાઓ અપ્રસ્તુત થઈ જશે !" એવી શંકાઓ વ્યક્ત થાય છે. તો ભાવકને આમ કઢાવી મુકવાથી સાહિત્ય સભારંજક થઈ જશે તો આપણી સર્જકતા ગંગાસ્વરુપ બની જશે. અને એકબીજાને વખાણવાના અને સાચવી લેવાના એક મોટાગૃહ ઉદ્યોગને ભારે ફટકો પડશે. ટીવી ડીબેટમાં નહીં જઈ શકતા આપણા તર્કમાર્તંડોને બાજુએ રાખી હું મારી વિનોદવૃત્તિ ગુજરાતી બોલતા આઠ કરોડ ભાઇ-બહેનોને ડાયરેક્ટ-બેનિફિટ યોજના નીચે ટ્રાન્સફર કરું છું. આ વિલ મેં મારા વિલપાવર, ડાયાલિસિસ અને ડાયાબિટિસની સાક્ષીએ લખી દીધું છે. હું ભાનમાં હતો કે બેભાન એ વિશે કોઇએ ચર્ચા કરવી નહીં. આની કોઇ નકલ વ્હોટસ-એપ કે ફેસબુક ઉપર મેં વહેતી નથી મુકી તેની સોશિયલ મીડિયાના સંત્રીઓ અને સક્રિયતાના સંવેદનસુબાઓ નોંધ લે. હું વિનોદ જશવંતલાલ ભટ્ટ જાતે ડાબા હાથે ઓછા અજવાળે સહી કરું છું.